b'\n_START_ARTICLE_\nJosip Juki\xc4\x87 Mani\xc4\x87\n_START_PARAGRAPH_\nJosip Juki\xc4\x87 Mani\xc4\x87 (Subotica, 2. srpnja 1841. - Subotica, 19. travnja 1881.) je ba\xc4\x8dki hrvatski pjesnik, sve\xc4\x87enik i narodni preporoditelj._NEWLINE_Ro\xc4\x91en u obitelji Hrvata plemi\xc4\x87kog podrijetla, od oca Albe Mani\xc4\x87a i Ane r. Budanov. 1867. zare\xc4\x91en za sve\xc4\x87enika. Kapelan u Mi\xc5\xa1ki, Aljma\xc5\xa1u, Ba\xc5\xa1kutu, Du\xc5\xa1noku, Leme\xc5\xa1u i Horgo\xc5\xa1u. 1875. razrije\xc5\xa1en sve\xc4\x87eni\xc4\x8dkih du\xc5\xbenosti._NEWLINE_Od po\xc4\x8detka sudionik hrvatskih preporodnih kretanja koje je vodio Ivan Antunovi\xc4\x87. Preporodni nacionalni zanos prenio mu se u pjesni\xc4\x8dki rad. Sura\xc4\x91ivao je u Bunjeva\xc4\x8dkim i \xc5\xa1oka\xc4\x8dkim novinama, Bunjeva\xc4\x8dkoj i \xc5\xa1oka\xc4\x8dkoj vili te u Milodanovi\xc4\x87evom Suboti\xc4\x8dkom glasniku. Uredio je Bunjeva\xc4\x8dko-\xc5\xa1oka\xc4\x8dki kalendar triju godi\xc5\xa1ta._NEWLINE_Pisao je budnice, epigrame, ljubavne i \xc5\xa1aljive pjesme na hrvatskom. Na ma\xc4\x91arskom mu je objavljena pjesma o Titusu Dugovi\xc4\x87u koju je napisao jo\xc5\xa1 kao srednjo\xc5\xa1kolac. Svojim djelima je u\xc5\xa1ao u antologiju proze bunjeva\xc4\x8dkih Hrvata iz 1971., sastavlja\xc4\x8da Geze Kiki\xc4\x87a, u izdanju Matice hrvatske._NEWLINE_Na kulturnom polju va\xc5\xbean je kao suosniva\xc4\x8d Pu\xc4\x8dke kasine. Na izborima za Ugarski sabor 1878. godine podupro je kandidata Agu Mamu\xc5\xbei\xc4\x87a, no bez uspjeha, jer su izabrani Ernest Muki\xc4\x87 i K\xc3\xa1roly Varga.'